**ถึงวันนี้ เจ็ดราตรี ก็ผ่านพ้น**

 มหาชน ยังหลั่งไหล ไม่ขาดสาย

 มาเฝ้ารอ ถวายอาลับ กันมากมาย

 พร้อมข้างกาย มีพระรูป กราบบูชา

 **หน้าพระบรม มหาราชวัง ยังเนืองแน่น**

 คนทั่วแดน มารวมกัน มากนักหนา

 แถวยาวเหยียด เบียดเสียดกาย หมายมุ่งมา

 หวังเพียงว่า ร่วมอาลัย องค์ภูมินทร์

 **แม้วันนี้ เราไม่มี พระองค์แล้ว**

 ดั่งดวงแก้ว เคยวาววับ ดับแสงสิ้น

 น้ำตาไหล เศร้าสลด หยดหยาดริน

 ปานจะดับ แดดิ้น ลงสิ้นใจ

 **พระเมตตา บารมี นี้มากล้น**

 ที่ทุกคน เคยได้รับ ก้มกราบไหว้

 ธ คือพ่อ ที่รักยิ่ง ของชาวไทย

 สอนลูกให้ ทำความดี มีความเพียร

 **แต่นี้ไป จะขอทำ ตามพ่อสอน**

 ทุกขั้นตอน ทรงสอนสั่ง ดั่งพ่อเขียน

 จดจำเป็น เช่นตำรา ในห้องเรียน

 จะพากเพียร มุ่งมั่นทำ แต่ความดี

 ข้าพระพุทธเจ้า

 นายเปรมศักดิ์ เที่ยงบางหลวง

๒๑ ตุลาคม ๒๕๕๙